**Բալվաներա** (իսպ.՝ **Barrio Balvanera**), Արգենտինայի մայրաքաղաք և խոշորագույն բնակավայր Բուենոս Այրեսի շրջաններից մեկը, նրա արևմուտքում գտնվող քաղաքական, ֆինանսական կենտրոնը։ Անվանումը ծագել է նախկինում այս վայրում գոյություն ունեցած *Nuestra Señora de Balvanera* եկեղեցական ծխի անունից, վերջինս էլ իր հերթին առնչվում է Իսպանիայի Լա Ռիոխա քաղաքի Վալվաներա վանքի հետ։ Մայրաքաղաքային այս շրջանի Բալվաներա անվանումը հաստատվել է համայնքապետարանի 1972 թվականի մայիսի 4-ի № 26607 որոշմամբ։ Բալվաներան սահմանակցում Բուենոս Այրեսի Ռեկոլետա, Սան Նիկոլաս, Մոնսեռատ, Սան Կրիստոբալ, Ալմագրո շրջաններին։ Զբաղեցնում է շուրջ 4,34 քառակուսի կիլոմետր տարածք, 2001 թվականի տվյալներով բնակչության թվաքանակը եղել է 137 521, խտությունը՝ 31.686,8 մարդ / km²: Այս շրջանի կենտրոնում է ընկած Պլասա Միսերերե հրապարակը՝ Արգենտինայի առաջին նախագահ Բեռնարդինո Ռիվադավիայի դամբարանով հանդերձ։ Շրջանի արևելյան հատվածում է Արգենտինայի Ազգային կոնգրեսի շենքը, որի շուրջն ընկած թաղամասը երբեմն կոչում են *Congreso*: Բալվաներայի հյուսիսարևմտյան հատվածում գործում է առևտրի խոշոր կենտրոն, որը նախկինում այդտեղ գործած հին շուկայի անունով կոչվել է *Abasto*:

Պատմություն
-----------

Մինչև 1900 թվականը Բալվաներան եղել է Բուենոս Այրեսի արվարձան, որը համբավվել էր բռնության առատ դեպքերով, բնակչության բողոքի ցույցերով, Խունին ի Լավալ թաղամասում գործած հասարակաց տներով, թաղամաս, որտեղ, Բորխեսի բառերով ասած, տանգոն ձեռք է բերել առավելագույն էրոտիկ երանգավորումներ ու դրսևորումներ։ Շրջանի հետագա բուռն զարգացման գործում կարևորագույն դեր է խաղացել երկաթուղու կառուցումն ու շահագործումը։

20-րդ դարի առաջին տասնամյակներին Կորիենտես պողոտայի շուրջը կազմավորված շրջանը դարձել է Բուենոս Այրեսի հրեական համայնքի միջուկը։ Այդտեղ է կենտրոնացած եղել տեքստիլ արտադրանքի վաճառքը, ինչն այստեղ է գրավել նաև մեծ թվով արաբների ու հայերի։ Չնայած ներգաղթյալների մեծ թվին՝ Բալվաներայի համբավը՝ որպես տանգոյի հետ սերտորեն առնչվող շրջանի, երբեք չի խամրել։

Գարդելը
-------

Կառլոս Գարդելը՝ արգենտինական տանգոյի ամենահռչակավոր ու ամենասիրված կատարողը, ապրել է Աբաստո շուկայի մերձակայքում, որի արտ դեկո ոճով կառուցված շենքը շարք է մտել 1930-ական թվականներին։ Այս թաղամասի սրճարաններում, տներում երգելով է նա ճանաչում ու համբավ ձեռք բերել։ Տունը, որտեղ ապրել է նա իր ֆրանսուհի մոր հետ, ստացել է պատմության հուշարձանի կարգավիճակ (գտնվում է Jean Jaurés 835 հասցեում)։

Պատկերասրահ
-----------

* Շրջանի համայնապատկերը թռչնաթռիչքի բարձրությունիցՇրջանի համայնապատկերը թռչնաթռիչքի բարձրությունից
* Ազգային կոնգրեսի շենքը և Ռոդենի «Մտածողը» քանդակի պահպանված բնօրինակներից մեկըԱզգային կոնգրեսի շենքը և Ռոդենի «Մտածողը» քանդակի պահպանված բնօրինակներից մեկը
* Հետիոտնային փողոցՀետիոտնային փողոց
* Աբաստո առևտրի կենտրոնը հյուսիսիցԱբաստո առևտրի կենտրոնը հյուսիսից
* Aguas Corrientes պալատըAguas Corrientes պալատը
* Փրկչի եկեղեցինՓրկչի եկեղեցին

Ծանոթագրություններ
------------------

1. ↑
2. ↑  «Balvanera: 125 aniversario de la erección canónica». Argentina.
3. ↑  Mapa de Buenos Aires
4. ↑  «Bairro de Balvanera». Արխիվացված է օրիգինալից 2004 թ․ օգոստոսի 29-ին. Վերցված է 2021 թ․ սեպտեմբերի 24-ին.
5. ↑  «Informações e estatísticas». Արխիվացված է օրիգինալից 2013 թ․ հոկտեմբերի 20-ին. Վերցված է 2021 թ․ սեպտեմբերի 24-ին.
6. ↑  «Novas de Balvanera». Արխիվացված է օրիգինալից 2004 թ․ սեպտեմբերի 25-ին. Վերցված է 2021 թ․ հոկտեմբերի 2-ին.
7. ↑  Jewish Once - um passei pela vida judaica
8. ↑  Gobierno de la Ciudad de Buenos Aires. «Balvanera» (իսպաներեն). Վերցված է 2014 թ․ դեկտեմբերի 11-ին.
9. ↑  Gobierno de la Ciudad de Buenos Aires. «Población de Balvanera» (իսպաներեն). Վերցված է 2014 թ․ դեկտեմբերի 11-ին.

Արտաքին հղումներ
----------------

* Barrio «Balvanera» en wikimapia.org
* Barrio de Balvanera
* Revista de movimiento social actual en Balvanera
* Balvanera web
* Jewish Once - un recorrido por la vida de la comunidad judía en Once (en inglés)
* Barrio Balvanera
* Guía Buenos Aires, barrios.
* Mapa de Capital Federal - Balvanera - Buscar direcciones - historia.
* Imagen satelital de la Plaza Miserere y la Estación Once de Septiembre
* Barrio de Balvanera en Buenos Aires.

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Բալվաներա» հոդվածին։ |

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |

 |